Dilecto filio Vinando Vinandi, preposito ecclesie Aboensis, magistro in artibus, salutem etc. Litterarum scientia, uite ac morum honestas aliaque probitatis et virtutum merita, quibus personam tuam fidedignorum testimonio iuuari percepimus, nos inducunt, ut te fauore apostolico prosequamur. Nuper siquidem tibi de prepositura ecclesie Aboensis, tunc certo modo uacante, per nostras litteras graciose duximus prouidendum, prout in eisdem litteris plenius continetur. Cum autem, sicut exhibita nobis postmodum pro parte tua peticio continebat, prepositura ipsa dignitas maior post episcopalem in ecclesia predicta existat, de qua in predictis litteris nulla mencio facta fuit, et propterea dubites, ne littere predicte ualeant surrepticie reputari teque posse super dicta prepositura imposterum molestari, nos volentes te, pro quo venerabilis frater noster Johannes, episcopus Aboensis, asserens te dilectum suum fore, nobis super hoc humiliter supplicauit, premissorum intuitu fauore prosequi gracie pocioris ipsius episcopi ac tuis in hac parte supplicationibus inclinati uolumus et apostolica tibi auctoritate concedimus, quod littere nostre predicte et processus habiti per easdem et quecunque inde secuta perinde a data presencium ualeant et plenam obtineant roboris firmitatem ac si in eisdem litteris, quod prepositura ipsa maior dignitas post episcopalem in eadem ecclesia existeret, plena specialis et expressa mencio facta foret. Nulli ergo etc. nostre uoluntatis et concessionis infringere etc. Datum Rome apud sanctum Petrum V kalendas aprilis anno septimo.